Broj: 711-I-2097-P-139/21-11-19

Zagreb, 10. studenog 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Miše Tomca, zamjenika općinskog načelnika Općine Donja Motičina do 20. svibnja 2021.g.** na 148. sjednici, održanoj 10. studenog 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Miše Tomca, zamjenika općinskog načelnika Općine Donja Motičina do 20. svibnja 2021.g., u vezi navoda da je dužnosnik zaposlio svoju snahu na projektu „Žena za pomoć u kući- potpora i podrška osobama starije životne dobi u nepovoljnom položaju- projekt Zaželi, otvori srce, pruži ruku!“ neće se pokrenuti, s obzirom da iz prikupljenih podataka i dokumentacije** **ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 16. lipnja 2021.g. zaprimilo neanonimnu prijavu mogućeg sukoba interesa koja je u Povjerenstvu zaprimljena pod poslovnim brojem: 711-U-2450-P-139/21-01-5. U predmetnoj prijavi navodi se da je Hrvatski zavod za zapošljavanje, Ured za financiranje i ugovaranje projekata Europske unije u svojstvu „Posredničkog tijela razine 2“ u provedbi projekata financiranih iz sredstava Operativnog programa Učinkoviti ljudski potencijali, Europski socijalni fond 2014.- 2020., prijavu koja se odnosi na provedbu ugovora o dodjeli bespovratnih sredstava pod nazivom „Zaželi, otvori srce, pruži ruku!", oznaka ugovora: UP.02.1.1.13.0318,. Nadalje, navodi se da je korisnik Ugovora Matica umirovljenika Hrvatske, Općinska udruga umirovljenika Donja Motičina, Ivana Mažuranića 42, 31513 Donja Motičina, Udruga, OIB: 70176810870 , a da su partneri korisniku u provedbi Ugovora Hrvatski zavod za zapošljavanje, Područna služba Osijek, OIB: 91547293790, Centar za socijalnu skrb Našice, OIB: 19876782869, Lokalna akcijska grupa Karašica, OIB: 03184769995 i Općina Donja Motičina, OIB: 05744763826. Nadalje, navodi se da je sukladno navodima iz prijave zamjenik općinskog načelnika Mišo Tomac zaposlio svoju snahu na poslovima provedbe Ugovora. Naime, navodi se da je Općina Donja Motičina provela postupak odabira kandidatkinja te da su odabrane osobe zaposlene su u Općini Donja Motičina. Nadalje, navodi se da je na Internet stranicama Općine Donja Motičina objavljen Javni oglas za prijam u radni odnos na određeno vrijeme na projektu „Zaželi, otvori srce, pruži ruku" KLASA: 112-03/21-01-2, URBROJ: 2149/05-05/21-1 i Odluka o izboru kandidata za radno mjesto ŽENA ZA POMOĆ U KUĆI - POTPORA I PODRŠKA OSOBAMA STARIJE ŽIVOTNE DOBI U NEPOVOLJNOM POLOŽAJU - projekt

„ZAŽELI, OTVORI SRCE, PRUŽI RUKU !" - Program zapošljavanja žena - UP.02.1.1.05.0318 te da je u Odluci o izboru kandidata za prijem u radni odnos za potrebe projekta, navedena i …………, koja ima isto prezime kao i zamjenik općinskog načelnika, što je vidljivo i iz kopije ugovora o radu, koji se dostavlja u prilogu.

 Iz dokumentacije dostavljene uz prijavu razvidno je da je Općina Donja Motičina zastupana po načelniku Željku Kovačeviću dana 1. veljače 2021.g. sklopila Ugovor o radu na određeno vrijeme s ………….., OIB:………….

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Mišo Tomac obnašao dužnost zamjenika općinskog načelnika Općine Donja Motičina u mandatu 2013.-2017.g. te ponovno od 26. svibnja 2017.g. do 20. svibnja 2021.g. Slijedom navedenog, povodom obnašanja navedene dužnosti, dužnosnik Mišo Tomac obvezan je postupati sukladno odredbama ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona su osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Povjerenstvo je uvidom u izvješće o imovinskom stanju dužnosnika podnesenom povodom ponovnog imenovanja/ izbora na istu dužnost podnesenog 16. studenog 2017.g. utvrdio kako dužnosnik ima suprugu …………, sina …………i kćer ………….

 Uvidom u digitalne podatke Matice vjenčanih Povjerenstvo je utvrdilo kako je sin dužnosnik ……….., oženjen za………….., sada….., OIB: …………

 Povjerenstvo je radi utvrđivanja navoda iz prijave zatražilo od Općine Donja Motičina podatke je li Općina ili koja od općinskih udruga sudionik, partner ili korisnik projekta „ZAŽELI, OTVORI SRCE, PRUŽI RUKU !" te ukoliko jest podatak koliko iznose sredstva dodjeljivana pri provedbi projekta. Nadalje, zatražen je i podatak je li Općina za potrebe angažmana na projektu provodila postupak zapošljavanja te ako jest tko je zaposlen i na temelju čije odluke.

 Općina Donja Motičina odgovorila je na traženje Povjerenstva dopisom KLASA: 740-01/21-01/1, URBROJ: 2149/05-05/21-2 od 14. srpnja 2021.g. navodeći da je Općina partner u predmetnom projektu od 08. siječnja 2021.g. te da sredstva pri provedbi projekta iznose 1.392.550,00 kuna. Općina je istaknula i kako ista za potrebe rada i angažmana na projektu nije provodila zapošljavanje.

 Povjerenstvo je potom od drugih partnera na projektu, Hrvatskog zavoda za zapošljavanje- područna služba Osijek, Centra za socijalnu skrb Našice i Lokalne akcijske grupe Karašica zatražilo podatak jesu li provodili postupak zapošljavanja za rad na navedenom projektu te ukoliko jesu tko je zaposlen, na kojem radnom mjestu i temeljem čije odluke.

 Hrvatski zavod za zapošljavanje odgovorio je dopisom KLASA: 100-01/21-01/14, URBROJ: 2158-25-03/1-21-2 od 3. kolovoza 2021.g. navodeći da je HZZ PS Osijek sa datumom 03. ožujka 2020. potpisao izjavu o partnerstvu sa navedenom udrugom za projekt pod nazivom „Zaželi za Motičinu." Nadalje, navodi se da nakon toga područna služba Osijek nije zaprimila nikakvu prijavu potrebe za zapošljavanjem osoba na navedenom projektu od strane Općinske udruge umirovljenika Donja Motičina na osnovu koje bi HZZ PS Osijek proveo postupak posredovanja pri zapošljavanju niti je zatražena od strane navedene udruge provjera potencijalnih kandidata za zapošljavanje pri njihovoj službi o pripadnosti ciljanoj skupini navedenoj u samom projektu. Nastavno, navodi se da HZZ Područna služba Osijek ne raspolaže nikakvim drugim informacijama o provedbi projekata Općinske udruge umirovljenika Donja Motičina. U prilogu svojem očitovanju dostavljena je i Izjava o partnerstvu te informacije o projektu „Zaželi za Motičinu" kojim se potvrđuju navodi iz očitovanja.

 Lokalna akcijska grupa Karašica ( u daljnjem tekstu LAG Karašica) dopisom URBROJ: 409/2021 od 6. kolovoza 2021.g. očituje se da je LAG Karašica jedan od partnera na projektu „Zaželi, otvori srce, pruži ruku!“, Kodni broj: UP.02.1.1.13.0318 od dana 8. siječnja 2021. godine financiranog u sklopu javnog poziva pod nazivom „Zaželi - program zapošljavanja žena - faza II.“, Broj poziva: UP.02.1.1.13, financiran iz Europskog socijalnog fonda, Operativnog programa Učinkoviti ljudski potencijali za razdoblje 2014.-2020., čiji je korisnik Matica umirovljenika Hrvatske, Općinska udruga umirovljenika Donja Motičina. Nadalje, navodi se da sukladno Projektnom prijedlogu koji je sastavni dio gore navedenog Ugovora i Partnerskom sporazumu koji je sklopljen između LAG-a Karašica i Matice umirovljenika Hrvatske, Općinske udruge umirovljenika Donja Motičina dana 8. siječnja 2021. godine, LAG Karašica je zadužen za upravljanje projektom i administraciju. S time u svezi LAG Karašica je zaposlio voditelja projekta u osobi …………….i asistenticu na projektu u osobi …………... Voditelj projekta je raspoređen na projekt na puno radno vrijeme 100%, dok je asistentica raspoređena na projekt na pola radnog vremena 50%. Nadalje, ističe se da kako je LAG Karašica po pravnom obliku udruga i po pozitivnim propisima i Pozivu za dostavu projektnih prijedloga se tretira kao privatni neprofitni sektor nije u obvezi provoditi natječaj za zapošljavanje gore navedene dvije sobe već je odluku o zapošljavanju donijela osoba ovlaštena za zastupanje udruge uz napomenu da su djelatnici već ranije bili zaposlenici LAG-a Karašica, ali na nekim drugim projektima, te imaju iskustva u vođenju projekata financiranih iz ESI fondova, što je i osnovni uvjet kod zapošljavanja u LAG-u Karašica.

 Centar za socijalnu skrb Našice odgovorio je dopisom KLASA: 100-01/21-01/2, URBROJ: 2149-28-01/1-21-2 od 9. kolovoza 2021.g. navodeći da sukladno Naputku Ministarstva za demografiju, obitelj, mlade i socijalnu politiku iz 2018. godine centri za socijalnu skrb u Republici Hrvatskoj obavezni su partner na provođenju projekata „Zaželi" koje provode Jedinice lokalne samoupravne, udruge i ostali dionici, na način da vrše provjeru baze podataka o krajnjim korisnicima kako bi se izbjeglo dvostruko financiranje, te nakon izvršene provjere krajnjih korisnika istu i ovjeravaju. Stoga, sukladno navedenom Centar za socijalnu skrb Našice nije provodio postupak zapošljavanja žena na Projektu, niti raspolaže natječajnom dokumentacijom slijedom čega nije u mogućnosti dostaviti podatke o tome tko je zaposlen na radnom mjestu i tko je donio odluku o zapošljavanju. Pritom napominje da je, osim centra za socijalnu skrb, obavezan partner na provođenju spomenutih projekata i Hrvatski zavod za zapošljavanje koji u suradnji sa nositeljem projekta vrši odabir žena koje se zapošljavaju na provođenju projekata.

 S obzirom na odgovor LAG Karašica Povjerenstvo je od istog zatražilo podatak je li Mišo Tomac u upravnom tijelu LAG-a Karašica te ukoliko jest od kada i koju funkciju obnaša.

 LAG Karašica odgovorio je dopisom URBROJ: 481/2021 od 9. studenog 2021.g. navodeći da Mišo Tomac nije član niti ovlašteni predstavnik LAG-a Karašica te da isto nikada nije niti bio.

 Povjerenstvo ističe kako iz navoda u prijavi kao niti iz podataka dostupnih Povjerenstvu nije bilo moguće utvrditi postojanje srodstva između dužnosnika i …………. Povjerenstvo je tijekom postupka utvrdilo da je ………… snaha dužnosnika te da je ista zaposlena kao asistentica na pola radnog vremena od strane partnera u projektu „Zaželi, otvori srce, pruži ruku!“, LAG-a Karašica. Povjerenstvo je utvrdilo i kako dužnosnik ni na koji način nije sudjelovao u postupku njezinog zapošljavanja niti je utjecao na zapošljavanje svoje snahe budući da isti nije član upravnog odbora niti ovlašteni predstavnik LAG-a Karašica.

 Stoga je Povjerenstvo utvrdilo predmetnu prijavu neosnovanom i na temelju članka 39. stavka 1. ZSSI-a, donijelo odluku da neće pokrenuti postupak sukoba interesa kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Mišo Tomac, osobna dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana